N3-snelweg tot stilstand geruk weens betoging oor duur brandstof | SAUK.co.za - Nuus.info
Die N3-snelweg tussen Pietermaritzburg en Durban is weer oopgestel vir verkeer nadat vragmotorbestuurders dit vroeg Woensdagoggend versper het.
Volgens radioberigte en inligting op sosiale media het vragmotorbestuurders die snelweg versper om teen hoë brandstofpryse te betoog.
Die verkeersopeenhoping het omstreeks 04:00 by die Kerkstraat-afrit in Pietermaritzburg begin en tot by Town Hill gestrek, het Zinhle Mngomezulu, woordvoerder van die KwaZulu-Natalse padverkeerinspektoraat (RTI), gesê.
Die vragmotors het al die bane versper.
Inwoners van Pietermaritzburg het ook aan die betoging deelgeneem en Mngomezulu het gesê dit is nie ’n vragmotorbetoging nie maar ’n betoging teen die hoë brandstofpryse.
Verkeersowerhede het Woensdagoggend motoriste aanbeveel om van alternatiewe roetes gebruik te maak.
Volgens Mngomezulu was daar verkeersopeenhopings naby die Liberty Midlands Mall en New Englandweg was versper.
Die polisie het vinnig ingegryp en die N3 was later die dag vir verkeer oop, sê kapt. Nqobile Gwala, ’n polisiewoordvoerder in KwaZulu-Natal.
Gwala sê die polisie het agt mans en ’n vrou Woensdagoggend in hegtenis geneem. Hulle was betrokke by die versperring van die N3 en Gwala sê ongeveer 20 vragmotors is gebruik.
Die N3 by die Van Reenenspas in KwaZulu-Natal en die N2 buite George in die Wes-Kaap is verlede maand deur betogers afgesper en verkeer kon glad nie daardeur beweeg nie.
« Hoera! – Staking by poskantoor uiteindelik verby, maar vir hoe lank die slag?